*A tentación de Santo Antón* (c. 1475 ) de Martin Schongauer (1448-1491).
Un **demo** é, segundo o cristianismo, un anxo que se rebelou contra Deus e que pasou a loitar pola perdición da humanidade. Na antigüidade, porén, o termo tiña outra connotación, referíase a un xenio que inspiraba os individuos tanto para o ben coma para o mal.

Nas relixións do Oriente Medio, así como nas derivadas das tradicións abrahámicas, incluíndo a demonoloxía medieval cristiá, un demo é considerado un "espírito impuro", o cal pode causar unha posesión demoníaca e pode ser expulsado polo ritual do exorcismo. No ocultismo de Occidente e a maxia renacentista (unha mestura de maxia greco-romana, demonoloxía xudía e tradición cristiá), un demo é unha entidade espiritual que pode ser conxurada e controlada. Na literatura moitos dos demos foron anxos caídos.

Etimoloxía
----------

O termo «*demo*» vén do grego *δαιμών* (transliteración: *daimōn*), a través do termo latino *daemonium*, designando un espírito moi sabio.

O demo en Galicia
-----------------

*Artigo principal**:* O demo na cultura popular galega.
En Galicia, o demo recibe numerosas denominacións populares: *abelurio, cachán, cachano, cachizo* , *demachiño* (máis propiamente, aplícase a demos pequenos como o *diano burleiro*), *démaro, demiño, demócharo, democho, demóncaro, demonche, demoncre, demontre, demóñaro, demoño, demoro, déncaro, dencho, déngaro, denllo, dentre, deño, diabo, diabro, diantre, diaño, mafarrico, rabeno, rabudo, resalgario, sucio, trasno ou zucio*. Tamén se lle denomina mediante nomes propios, como *Donai* (que pode proceder de *Adonai*, un dos nomes que recibe Deus na Biblia), Leonardo, Pedro, Perecho, Perello, Perete, Xan ou Xan Moxico, ou Xuncras *(posible contaminación con Xudas).* 

E, finalmente, denominacións eufemísticas coas que se pretende non pronunciar o seu nome, por se o demo o puidese interpretar como que se lle invoca: *o Cornudo, o Escuro, o das botas, o das zapatillas, o dos dentes longos, o Nemigo, o Pecado, o Rabudo, papá xarriña*. Resulta común referirse a el como *Arrenegado sea!* .

Por suposto, tamén se utilizan as denominacións literarias máis clásicas, como *Belcebú*, *Luzbel* e *Lucifer* (que resplandece ), *Satán* ou *Satanás*.

Notas
-----

1. ↑  "NPNF1-02. St. Augustine's City of God and Christian Doctrine - Christian Classics Ethereal Library". *www.ccel.org* (en inglés). Consultado o 2018-02-08.
2. ↑  Cachan, cachano e cachizo son unha referencia evidente ós pecados sexuais.
3. ↑  Todos estes nomes do demo cóllense das seguintes fontes: DRAG, Xosé Luís Franco Grande, Eladio Rodríguez González e Vítor Vaqueiro.
4. ↑  O nome, que se traduciría por *luz bela*, fai alusión a que antes era o anxo máis fermoso e luminoso.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Demo***  |

### Bibliografía

* Xosé Luís Franco Grande (1972): *Diccionario galego-castelán*, Galaxia, Vigo [en *Diccionario de diccionarios*]
* Eladio Rodríguez González (1958-1961): *Diccionario enciclopédico gallego-castellano*, Galaxia, Vigo.
* Vítor Vaqueiro (2011): *Mitoloxía de Galiza. Lendas, tradicións, maxias, santos e milagres*, ed. Galaxia, Vigo, s.v. *demo*.

### Outros artigos

* Diabo
* Demo (xudaísmo)
* Mefistófeles
* Amdusias

|  |  |
| --- | --- |
| Control de autoridades | 
* Wd: Q177413
* AAT: 300379730
* BNCF: 30408
* EBID: ID
* GiantBomb: 3015-557
* GND: 4010872-7
* TESF: demons

 |